CELEX: 32014L0039
Language: ro
Date: 2014-03-12 00:00:00
Title: Directiva 2014/39/UE a Comisiei din 12 martie 2014 de modificare a Directivei 2012/9/UE în ceea ce privește data de transpunere și termenul-limită pentru încheierea perioadei de tranziție  Text cu relevanță pentru SEE

13.3.2014   
            
            
               RO
            
            
               Jurnalul Oficial al Uniunii Europene
            
            
               L 73/3
            
         
      DIRECTIVA 2014/39/UE A COMISIEI
   
   din 12 martie 2014
   de modificare a Directivei 2012/9/UE în ceea ce privește data de transpunere și termenul-limită pentru încheierea perioadei de tranziție
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Directiva 2001/37/CE a Parlamentului European și a Consiliului din 5 iunie 2001 privind apropierea actelor cu putere de lege și a actelor administrative ale statelor membre privind fabricarea, prezentarea și vânzarea produselor din tutun (1), în special articolul 9 alineatul (2),
   întrucât:
   
               (1)
            
            
               Directiva 2012/9/UE a Comisiei (2) înlocuiește anexa I la Directiva 2001/37/CE, prevăzând utilizarea unor noi avertismente suplimentare referitoare la sănătate pe pachetele individuale de produse de tutun, în conformitate cu articolul 5 alineatul (2) litera (b) din Directiva 2001/37/CE.
            
         
               (2)
            
            
               Directiva 2012/9/UE stabilește data de 28 martie 2014 drept termen-limită pentru transpunerea sa de către statele membre și data de 28 martie 2016 drept termen-limită pentru încheierea perioadei de tranziție prevăzute la articolul 3 din aceeași directivă.
            
         
               (3)
            
            
               Decizia 2003/641/CE a Comisiei (3) stabilește regulile privind utilizarea fotografiilor color sau a altor ilustrații ca avertismente referitoare la sănătate pe pachetele de țigări.
            
         
               (4)
            
            
               Decizia C(2005) 1452 a Comisiei din 26 mai 2005 stabilește biblioteca documentelor-sursă selecționate, care conțin fotografii color sau alte ilustrații pentru fiecare dintre avertismentele suplimentare referitoare la sănătate enumerate în anexa I la Directiva 2001/37/CE.
            
         
               (5)
            
            
               În urma adoptării Directivei 2012/9/UE, Comisia a inițiat o serie de studii pentru elaborarea și testarea noilor fotografii color sau a altor ilustrații pentru fiecare dintre avertismentele suplimentare referitoare la sănătate menționate în anexa la Directiva 2012/9/UE, care înlocuiește anexa I la Directiva 2001/37/CE. Aceste studii nu s-au încheiat încă.
            
         
               (6)
            
            
               Statele membre care solicită avertismente suplimentare sub formă de fotografii color sau alte ilustrații, astfel cum se specifică la articolul 5 alineatul (3) din Directiva 2001/37/CE, trebuie să dispună de documentele-sursă selectate cu suficient timp în prealabil, pentru a transpune Directiva 2012/9/UE.
            
         
               (7)
            
            
               Având în vedere complexitatea procesului de actualizare a bibliotecii de documente-sursă selecționate și de modificare a Deciziei C(2005) 1452, există riscul ca procesul să nu fie încheiat într-un termen care să le ofere statelor membre suficient timp pentru a respecta termenul de transpunere a Directivei 2012/9/UE.
            
         
               (8)
            
            
               Pentru a se asigura că statele membre dispun de suficient timp, este necesară amânarea termenelor-limită pentru transpunerea Directivei 2012/9/UE și pentru încheierea perioadei de tranziție prevăzute în directiva respectivă.
            
         
               (9)
            
            
               Măsurile prevăzute în prezenta directivă sunt în conformitate cu avizul comitetului instituit prin articolul 10 alineatul (1) din Directiva 2001/37/CE,
            
         ADOPTĂ PREZENTA DIRECTIVĂ:
   Articolul 1
   Directiva 2012/9/UE se modifică după cum urmează:
   
               1.
            
            
               La articolul 2 alineatul (1), data de „28 martie 2014” se înlocuiește cu data de „28 martie 2016”.
            
         
               2.
            
            
               La articolul 3, data de „28 martie 2016” se înlocuiește cu data de „28 martie 2018”.
            
         Articolul 2
   Prezenta directivă intră în vigoare în a douăzecea zi de la data publicării sale în Jurnalul Oficial al Uniunii Europene.
   Articolul 3
   Prezenta directivă se adresează statelor membre.
   
      Adoptată la Bruxelles, 12 martie 2014.
      
         
            Pentru Comisie
         
         
            Președintele
         
         José Manuel BARROSO
         
      
   
   
      (1)  JO L 194, 18.7.2001, p. 26.
   
      (2)  Directiva 2012/9/UE a Comisiei din 7 martie 2012 de modificare a anexei I la Directiva 2001/37/CE a Parlamentului European și a Consiliului privind apropierea actelor cu putere de lege și a actelor administrative ale statelor membre în materie de fabricare, prezentare și vânzare a produselor din tutun (JO L 69, 8.3.2012, p. 15).
   
      (3)  Decizia 2003/641/CE a Comisiei din 5 septembrie 2003 privind utilizarea fotografiilor color sau a altor ilustrații ca avertismente referitoare la sănătate pe pachetele de țigări (JO L 226, 10.9.2003, p. 24).